Iċ-ċittadini Ewropej ser ikunu protetti aħjar kontra l-ksur tal-liġi tal-UE minn kumpaniji tal-UE ©AdobeStock_engel.ac Biex il-konsumaturi jiġu protetti aħjar mid-"dannu tal-massa" domestiku u transfruntier Salvagwardji kontra kawżi abbużivi billi jintuża l-prinċipju ta' "min jitlef iħallas" Organizzazzjonijiet tal-konsumaturi deżinjati biex jiftħu l-kawżi f'isem il-konsumaturi Il-Parlament illum approva liġi ġdida li se tippermetti gruppi ta' konsumaturi jingħaqdu u jiftħu azzjoni kollettiva fl-UE. Ir-regoli l-ġodda jintroduċu mudell armonizzat għall-azzjoni rappreżentattiva fl-Istati Membri kollha li jiggarantixxi li l-konsumaturi jkunu protetti sew mid-dannu tal-massa, filwaqt li jiżgura salvagwardji xierqa biex jiġu evitati kawżi abbużivi. L-Istati Membri kollha jrid ikollhom almenu mekkaniżmu proċedurali wieħed effettiv li jippermetti lil entitajiet kwalifikati (eż. organizzazzjonijiet tal-konsumaturi jew korpi pubbliċi) jressqu kawżi l-qorti bl-iskop ta' mandat (ta' inibizzjoni jew projbizzjoni) jew rimedju (kumpens). Din il-leġiżlazzjoni għandha l-għan li ttejjeb il-funzjonament tas-suq intern billi twaqqaf il-prattiki illegali u tiffaċilita l-aċċess għall-ġustizzja għall-konsumaturi. Aktar drittijiet għall-konsumaturi u salvagwardji għan-negozjanti Il-mudell Ewropew ta' azzjoni kollettiva se jippermetti li jkunu biss entitajiet kwalifikati, bħall-organizzazzjonijiet tal-konsumaturi, li jkunu jistgħu jirrappreżentaw gruppi ta' konsumaturi u jressqu kawżi l-qorti, minflok uffiċċji legali. Sabiex jitressqu l-qorti azzjonijiet transfruntiera, entitajiet kwalifikati se jkollhom jikkonformaw mal-istess kriterji fl-UE kollha. Huma se jkollhom iġibu prova li għandhom ċerta livell ta' stabbiltà u jkunu jistgħu juru l-attività pubblika tagħhom, u li huma organizzazzjonijiet mingħajr skop ta' qligħ. Għal azzjonijiet interni, l-entitajiet se jkollhom jissodisfaw il-kriterji stabbiliti fil-liġijiet nazzjonali. Ir-regoli jintroduċu wkoll salvagwardji qawwija kontra kawżi abbużivi bl-użu tal-prinċipju ta' "min jitlef iħallas", li jiżgura li l-parti li titlef tħallas l-ispejjeż tal-proċedimenti tal-parti li tirbaħ. Biex jiġi evitat li azzjonijiet rappreżentattivi jiġu użati ħażin, id-danni punittivi wkoll iridu jiġu evitati. Entitajiet kwalifikati għandhom ukoll jistabbilixxu proċeduri biex jiġu evitati kunflitti ta' interessi u influwenza esterna, jiġifieri jekk ikunu finanzjati minn parti terza. L-azzjonijiet kollettivi jistgħu jitressqu kontra negozjanti jekk ikunu allegatament kisru l-liġi tal-UE f'firxa wiesgħa ta' oqsma bħall-protezzjoni tad-data, l-ivvjaġġar u t-turiżmu, is-servizzi finanzjarji, l-enerġija u t-telekomunikazzjoni. Fl-aħħar nett, id-direttiva tkopri wkoll il-ksur li jkun waqaf qabel mal-azzjoni rappreżentattiva titressaq jew tintemm, peress li l-prattika jaf xorta jkollha tiġi projbita biex jiġi evitat li terġa' tiġri. Il-passi li jmiss Id-direttiva se tidħol fis-seħħ 20 jum wara dak tal-pubblikazzjoni tagħha fil-Ġurnal Uffiċjali tal-UE. L-Istati Membri mbagħad se jkollhom 24 xahar biex jittrasponu d-direttiva fil-liġijiet nazzjonali tagħhom u sitt xhur oħra biex japplikawha. Ir-regoli l-ġodda se japplikaw għall-azzjonijiet rappreżentattivi li jitressqu fid-data ta' applikazzjoni tagħha jew warajha. L-isfond Id-Direttiva dwar l-Azzjoni Rappreżentattiva, li ġiet ippreżentata f'April 2018 mill-Kummissjoni Ewropea, intlaħaq qbil fuqha min-negozjaturi tal-PE u l-Ministri tal-UE f'Ġunju 2020. L-abbozz, li huwa parti mill- Patt Ġdid għall-Konsumaturi , sar b'reazzjoni għas-serje ta' skandli reċenti relatati ma' ksur tad-drittijiet tal-konsumaturi minn kumpaniji multinazzjonali. F'għadd ta' Stati Membri, il-konsumaturi ġa jistgħu jiftħu azzjonijiet kollettivi fil-qrati, iżda issa din l-għażla se tkun disponibbli fil-pajjiżi kollha tal-UE. Kuntatti: Informazzjoni ta' kuntatt: Numru tat-telefown: (+32) 2 28 42626 (BXL) Numru tat-telefown: (+33) 3 881 73774 (STR) Numru tal-mobile: (+32) 470 88 10 60 Għal aktar informazzjoni Tappi fil-proċedura (2018/0089(COD)) Il-pożizzjoni tal-Kunsill fl-ewwel qari (06/11/2020) Stqarrija għall-istampa dwar votazzjoni fil-plenarja (26.03.2019) Ritratti, videos u audio mingħajr ħlas Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF